KIRJALLINEN KYSYMYS E-3621/00 esittäjä(t): Stavros Xarchakos (PPE-DE) neuvostolle. Turkin suorittamat Kyproksen ilmatilan loukkaukset.



Virallinen lehti nro 235 E , 21/08/2001 s. 0008 - 0008



KIRJALLINEN KYSYMYS E-3621/00 esittäjä(t): Stavros Xarchakos (PPE-DE) neuvostolle (22. marraskuuta 2000) Aihe: Turkin suorittamat Kyproksen ilmatilan loukkaukset Lokakuun 22. päivänä 2000 kaksi turkkilaista F4-hävittäjää tuli Kyproksen ilmatilaan ja lensi sen länsirannikon suuntaisesti läheltä Pafosin kaupunkia. On syytä panna merkille, että tämä taktiikka edustaa turkkilaisen miehitysarmeijan vakinaista toimintalinjaa ja on jatkoa viimeaikaiselle neutraalin vyöhykkeen valtaamiselle Strovilian alueella, jonka kohdalla Euroopan unioni tyytyi vain antamaan nuhteita hyökkääjälle. Kyproksen ilmatilan loukkaamiseen otti kantaa myös Kyproksen miehityshallinnon edustaja R. Denktash, joka ennen tapaamistaan Yhdistyneiden Kansakuntien edustajan Alvaro de Soton kanssa 22. lokakuuta, julisti toimittajille, että mikäli Kyproksen ilmapuolustusjärjestelmä havaitsee turkkilaisia lentokoneita, se merkitsee sotaa. Haluaisin kuulla neuvoston kannan turkkilaishallinnon Kyproksen vastaisiin toimiin, maan, jonka kanssa EU käy liittymisneuvotteluja, sekä kyproksenturkkilaisten edustajan R. Denktashin lausuntoihin, jotka ovat provokaatio maan laillisia viranomaisia kohtaan maan, jonka alueesta 37 prosenttia on ollut 26 vuoden ajan raakalaismaisen miehityksen alaisena, jonka tavoitteena on miehitetyn osan liittäminen Turkkiin ja tuon osan kaiken eurooppalaisen kulttuuriperinnön hävittäminen. Yhteinen vastaus kirjallisiin kysymyksiin E-3621/00, E-3767/00 ja E-3768/00 (14. toukokuuta 2001) Neuvosto muistuttaa siitä, että se antaa varauksettoman tukensa YK:n pääsihteerin pyrkimyksille löytää ratkaisu ja katsoo, että Yhdistyneet Kansakunnat on foorumi, jossa kysymykseen voidaan löytää yleinen, oikeudenmukainen ja kestävä ratkaisu. Neuvosto on äskettäin vahvistanut kantansa YK:n pääsihteerin yrityksiin löytää ratkaisu konfliktiin sekä Eurooppa-neuvostossa että tavanomaisissa istunnoissaan. Nizzan Eurooppa-neuvosto 7.9. joulukuuta 2000 suhtautui myönteisesti Yhdistyneiden Kansakuntien pääsihteerin pyrkimyksiin, jotka koskevat kokonaisratkaisuun pääsemistä Kyproksen ongelmassa YK:n turvallisuusneuvoston päätöslauselmia noudattaen ja joulukuussa 1999 aloitetun prosessin saattamista myönteiseen päätökseen, ja antoi niille täyden tukensa. Se vetosi kaikkiin osapuoliin, jotta ne osallistuisivat näihin pyrkimyksiin. Neuvosto pääsi 4. joulukuuta 2000 poliittiseen yhteisymmärrykseen siitä, että Turkin liittymiskumppanuuden lyhyen aikavälin tavoitteisiin (2001) sisällytetään seuraava, kohdassa Vahvistettu poliittinen vuoropuhelu ja poliittiset arviointiperusteet oleva viittaus Kyproksen kysymykseen: Helsingin päätelmien mukaisesti Turkin on poliittisen vuoropuhelun yhteydessä tuettava voimakkaasti YK:n pääsihteerin ponnisteluja saattaa onnistuneesti päätökseen Kyproksen ongelman kokonaisvaltaiseen ratkaisuun tähtäävä prosessi, johon Helsingin päätelmien 9 a kohdassa viitataan. Tammikuun 2001 lopussa oli määrä aloittaa epäsuorat neuvottelut, mutta sitä ei kuitenkaan voitu tehdä Kyproksen turkkilaispuolueen poissaolon vuoksi. Neuvosto toivoo edelleen, että neuvottelukierros voitaisiin järjestää suunnitelmien mukaisesti ja että siinä päästäisiin myönteiseen tulokseen. Kyproksen ilmatilan loukkausta ei ole otettu esille neuvostossa. Neuvosto muistuttaa, että YK:n turvallisuusneuvosto vaatii 12. maaliskuuta 1975 antamassaan päätöslauselmassa N:o 367 Kyproksen tasavallan alueellisen koskemattomuuden kunnioittamista.